Moordenaar kry ligter vonnis oor k-woordŉ Werker wat sy bejaarde werkgewer vermoor het, is gister ŉ ligter vonnis opgelê omdat die man hom glo nie betaal het nie en hom ŉ k****r genoem het. Die hooggeregshof in Pretoria het Jacob Pantsi Mmekwa (32) vir 15 jaar tronk toe gestuur weens die moord op Sarel Koekemoer (69) op sy kleinhoewe by Bultfontein, noord van Pretoria, in September 2009. Mmekwa het 12 jaar tronkstraf gekry vir die moord en ŉ verdere drie jaar tronkstraf vir diefstal en die onwettige besit van ŉ vuurwapen en ammunisie. Regter Cynthia Pretorius het bevind dat die moord nie vooraf beplan is nie en dat Mmekwa uitgelok is aangesien Koekemoer hom ŉ k****r genoem het en nie sy salaris betaal het nie. Pretorius het egter bygevoeg dat dit nie beteken dat hy geregtig daarop is om moord te pleeg nie en dat hy na die polisie moes gaan om die saak op te los. Pretorius sê sy het ook in ag geneem dat Koekemoer se dogter erg getraumatiseer was deur die gewelddadige moord op haar pa. Mmekwa se medebeskuldigde, Levy Mthombeni (21), is tot vyf jaar tronkstraf gevonnis weens ŉ vuurwapen oortreding en sal slegs ŉ kort ruk agter tralies spandeer voor sy vonnis na korrektiewe toesig omgeskakel word.